የግል ባንኮች ትርፍ ከ10.5 ቢሊዮን ብር በላይ ደረሰ
የአገሪቱ የግል ባንኮች በ2010 ሒሳብ ዓመት ከታክስና ከሌሎች ተቀናሾች በፊት ከ10.5 ቢሊዮን ብር በላይ ማትረፋቸው ታወቀ፡፡ የ16 የግል ባንኮች የ2010 ሒሳብ ዓመት ግርድፍ የሒሳብ ሪፖርት እንደሚያመለክተው፣ ከታክስና ከሌሎች ተቀናሾች በፊት ያገኙት የትርፍ መጠን ካለፈው ዓመት ጋር ሲነፃፀር ከ2.7 ቢሊዮን ብር በላይ ብልጫ አለው፡፡ በአገሪቱ ላለፉት ሦስት ዓመታት ተፈጥሮ የነበረው አለመረጋጋት በፋይናንስ ዘርፉ ላይ በ2010 ዓ.ም. የራሱ የሆነ ተፅዕኖ አሳድሯል ቢባልም፣ የግል ባንኮች የትርፍ ምጣኔ ዕድገት ግን እየጨመረ ነው፡፡ ሪፖርተር ያገኘው ግርድፍ የሒሳብ ሪፖርት እንደሚያመለክተው፣ አዋሽ ባንክን ጨምሮ አራት ባንኮች በ2010 ዓ.ም. ከታክስና ከሌሎች ተቀናሾች በፊት ከፍተኛ ትርፍ አግኝተዋል፡፡ የመጀመርያውን ደረጃ ከያዙት ሁለቱ ማለትም አዋሽ ባንክ 1.96 ቢሊዮን ብር፣ ዳሸን ባንክ ደግሞ ከ1.2 ቢሊዮን ብር በላይ በማትረፍ ይጠቀሳሉ፡፡ ሁለት ባንኮች ደግሞ ከ900 ሚሊዮን ብር በላይ አትርፈዋል፡፡ ከግርድፉ የሒሳብ ሪፖርቱ መረዳት እንደሚቻለው፣ በ2010 ሒሳብ ዓመት የሁሉም የግል ባንኮች ተቀማጭ ገንዘብ መጠን 267.3 ቢሊዮን ብር መድረሱን ነው፡፡  ሪፖርተር ያገኘው ግርድፍ የሒሳብ ሪፖርት የባንኮቹ ትርፍ ላይ ያተኮረ ክፍል ሲሆን፣ ባንኮቹ ምን ያህል ገንዘብ በሒሳብ ዓመቱ እንዳበደሩና ለትርፋቸው ያደረገውን አስተዋጽኦ በተመለከተ ተጨማሪ መረጃ ይጠበቃል፡፡  